করুণাময় গোস্বামীর জীবনধারা, ব্যক্তিত্ব, সৃজন ও সাহিত্যবোধের সঙ্গে সংগীত অঙ্গাঙ্গিভাবে জড়িয়ে ছিল। আমরা আজ পশ্চাতে ফিরে দেখব, সেই সংগীতেই তাঁর নিমজ্জন হয়েছিল, যে-সংগীত আমাদের রুচিবোধ, সংস্কৃতি বা জীবনকে এক উচ্চতর বোধে অগ্রসর হওয়ার জন্য পথ সৃষ্টি করে। নিজে জীবনের একপর্যায়ে এই সংগীতের চর্চা ও সাধনা করেছেন এবং এর ঐশ্বর্য আরো গভীর প্রত্যয় নিয়ে অনুধাবন করেছেন। তাঁর কণ্ঠে সংগীত শ্রবণের অভিজ্ঞতা যাঁদের হয়েছে তাঁরা জানেন তাঁর কণ্ঠে লাবণ্য ছিল। শাস্ত্রীয় সংগীতে এই উপলব্ধি ও তৃষ্ণা থেকে তিনি ভারতীয় শাস্ত্রীয় সংগীত নিয়ে দীর্ঘ শ্রম ও নিষ্ঠায় গবেষণা করেছেন। এই গবেষণার ভেতর দিয়ে, সাধনা ও চর্চার মধ্য দিয়ে তিনি শাস্ত্রীয় সংগীতে বিশেষজ্ঞ হয়ে উঠেছিলেন এবং এই গবেষণার ফল হিসেবে আমরা পেয়েছি সুবিশাল সংগীতকোষ। এই কোষ গ্রন্থটি বর্তমানে আকর গ্রন্থ হিসেবে সাংগীতিক সমাজে আদৃত। সংগীত শিক্ষার্থীসহ সংগীতে আগ্রহী যে-কোনো পাঠক বা গবেষক এই গ্রন্থ থেকে আনুষঙ্গিক তথ্য লাভ করছেন। সংগীতচর্চা, সাধনায় এ-গ্রন্থ হয়ে উঠেছে শুধু সহায়ক নয়, সংগীতসমাজের সংগীতকোষ গ্রন্থ। এক অর্থে ব্যাপক বিসত্মৃতি নিয়ে এ এক অভিধানও বটে।